ওয়ানডে স্ট্যাটাস পেল বাংলাদেশ মহিলা ক্রিকেট দল : মহিলা বিশ্বকাপ ক্রিকেটের বাছাইপর্বের প্লে অফ ম্যাচে যুক্তরাষ্ট্রকে ৯ উইকেটে পরাজিত করে বহুল কাক্সিক্ষত ওয়ানডে স্ট্যাটাস অর্জন করেছে বাংলাদেশ। আর এর মাধ্যমে বাংলাদেশ মহিলা ক্রিকেট নতুন এক দিগন্তে প্রবেশ করল। ১৯৯৭ সালে মালয়েশিয়ার কুয়ালালামপুরের কিলাত ক্লাব মাঠে এসিসি ট্রফি জয় করে বাংলাদেশ পুরুষ ক্রিকেট দল আন্তর্জাতিক ওয়ানডে ক্রিকেটের মর্যাদা লাভ করেছিল। এই মর্যাদা লাভের জন্য ছেলেদের দীর্ঘদিন অপেক্ষা করতে হলেও বাংলাদেশের মেয়েদের সেই মর্যাদা লাভে খুব বেশিদিন অপেক্ষা করতে হয়নি। ২০০৭ সালে মালয়েশিয়ায় প্রথম আন্তর্জাতিক ম্যাচ খেলার সৌভাগ্য হলেও বিশ্বকাপের বাছাইপর্বে এবারই প্রথম অংশগ্রহণের সুযোগ পুরোপুরি কাজে লাগিয়ে সালমা খাতুনের নেতৃত্বে ওয়ানডে স্ট্যাটাস লাভের কৃতিত্ব দেখাল এদেশের মেয়েরা। আর ওয়ানডে স্ট্যাটাস প্রাপ্তির ম্যাচটিতেও বাংলাদেশ যুক্তরাষ্ট্রের মেয়েদের ওপর অনেকটা দাপটই দেখিয়েছে।